ซีพีลั่นพาแม็คโครลุยอาเซียน-จีน
ซีพีออลล์ประกาศการซื้อแม็คโคร นับเป็นดีลใหญ่สุดของการซื้อกิจการที่ดำเนินการในไทย ด้วยมูลค่า 1.88 แสนล้านบาท
23 เม.ย. 2556

ซีพีออลล์ประกาศการซื้อแม็คโคร นับเป็นดีลใหญ่สุดของการซื้อกิจการที่ดำเนินการในไทย ด้วยมูลค่า 1.88 แสนล้านบาท 
นายก่อศักดิ์ ไชยรัศมีศักดิ์ ประธานเจ้าหน้าที่บริหารบริษัท ซีพี ออลล์ กล่าวว่า การเข้าซื้อกิจการบริษัท สยาม แม็คโคร ครั้งนี้ เป็นการนำจุดแข็งของ 2 องค์กรสร้างสิ่งมหัศจรรย์อีกครั้ง เพื่อก้าวสู่ยุคประชาคมเศรษฐกิจอาเซียน (เออีซี) ดีลนี้เป็นดีลที่พูดคุยกันเพียง 10 วัน แต่เนื่องจากนายธนินท์ เจียรวนนท์ ประธานกรรมการและประธานคณะผู้บริหาร เครือเจริญโภคภัณฑ์ (ซีพี) มีความสัมพันธ์ที่ดีกับ สยาม แม็คโคร จึงได้รับความไว้วางใจจากแม็คโครในการเปิดให้ซีพีเข้าซื้อกิจการในครั้งนี้
นายก่อศักดิ์ กล่าวว่า แม้จะมีการซื้อกิจการแล้ว แต่จะไม่มีการเปลี่ยนชื่อ โดยยังยืนยันที่จะใช้ชื่อ "แม็คโคร" เช่นเดิม และจะผลักดันในการขยายสาขาไปยังประเทศเพื่อนบ้านในเออีซี รวมทั้งในเอเชีย โดยเฉพาะจีนด้วย ยกเว้นในอินเดีย ที่ไม่สามารถขยายกิจการได้ เนื่องจากติดไลเซนส์
นอกจากนี้ การขยายธุรกิจของ แม็คโคร ยังช่วยส่งเสริมสินค้าไทยอีกทางหนึ่ง โดยสามารถซื้อสินค้าจากผู้ประกอบการไทย ไม่ว่าจะเป็นเอสเอ็มอีและโอทอป โดยเฉพาะ สินค้าเกษตร อาหารสำเร็จรูป อาหารแช่แข็ง เพื่อส่งออกไปยังกลุ่มประเทศเออีซีได้อีกด้วย
"ทั้งแม็คโคร และ ซีพี เรามีจุดแข็งที่เหมือนกัน คือ คน ซึ่งเชื่อว่า จะส่งเสริมให้ธุรกิจค้าปลีกของเราประสบความสำเร็จอย่างดีในอาเซียน" นายก่อศักดิ์ กล่าว
ทั้งนี้ เอสเอชวี โฮลดิ้ง เอ็นวี ("SHV")  ซึ่งเป็นผู้ถือหุ้นรายใหญ่ของบริษัท ว่า SHV ได้ตกลงทำสัญญากับบริษัทซีพี ออลล์  (CPALL) ("บริษัทผู้ซื้อ") เพื่อขายหุ้นทั้งหมดของ SHV และบริษัทในเครือของ SHV ที่ถือหุ้นในบริษัททั้งทางตรงและทางอ้อมจำนวน 154,429,500.00 หุ้น คิดเป็น 64.35% ของจำนวนหุ้นที่ออก และจำหน่ายได้แล้วทั้งหมด ในราคา 787 บาทต่อหุ้น วงเงินในการซื้อกิจการในครั้งนี้ ถือเป็นเม็ดเงินที่จำนวนมากที่สุดของการซื้อหุ้นในกิจการที่ดำเนินการในประเทศไทย ที่ 188,880 ล้านบาท ซึ่งในจำนวนนี้ แบ่งเป็น เงินเหรียญสหรัฐ 75% เงินบาทไทย 15% และกระแสเงินสดของซีพีอีก  10% 
อย่างไรก็ดี ธนาคารไทยพาณิชย์เป็นที่ปรึกษาการเงินเพียงรายเดียวในการดีลธุรกิจครั้งนี้ และเป็นหนึ่งในผู้จัดการวงเงินสินเชื่อร่วม (Joint Mandated Lead Arranger and Underwriter) กับธนาคารฮ่องกงและเซี่ยงไฮ้แบงค์กิ้งคอร์ปอเรชั่น (เอชเอสบีซี) ธนาคารสแตนดาร์ดชาร์เตอร์  ธนาคารยูบีเอส เอจี และ ธนาคารซูมิโตโม มิตซุย แบงกิ้ง คอร์ปอเรชั่น ซึ่งได้เข้าร่วมในการจัดเตรียมวงเงินสินเชื่อร่วม โดยมี Baker &amp; McKenzie เป็นที่ปรึกษาทางกฎหมาย โดยแหล่งเงินนั้น จะมีการกู้เงินจากสถาบันการเงินต่างประเทศ และสถาบันการเงินไทยที่อยู่ระหว่างการเจรจาอีก 2 แห่ง เบื้องต้นขณะนี้ใช้สถาบันการเงินประมาณ 5 แห่ง ซึ่งทำให้หนี้สินต่อทุนของซีพีออลล์อยู่ที่ประมาณ 5 เท่า แต่เนื่องจากปัจจุบัน ซีพี ออลล์ มีกระแสเงินสดดีมาก จึงไม่มีปัญหาการเงินตึงตัวอย่างแน่นอน 
ทั้งนี้ บริษัทได้ลงนามในสัญญาซื้อขายหุ้น กับ ผู้ถือหุ้นใหญ่ โดยการเข้าซื้อหุ้นดังกล่าว จะต้องได้รับอนุมัติจากผู้ถือหุ้น ซึ่งบริษัทคาดว่าจะจัดให้มีการประชุมวิสามัญผู้ถือหุ้นในวันที่ 12 มิถุนายน 2556 และหากได้รับอนุมัติจากผู้ถือหุ้น บริษัทจะเข้าทำการชำระค่าซื้อหุ้นแม็คโครทั้งหมดตามสัญญา รวมทั้งจะดำเนินการทำคำเสนอซื้อหลักทรัพย์ทั้งหมดต่อผู้ถือหุ้นรายอื่นทุกรายของแม็คโคร ในช่วงเดือนก.ค. – ส.ค. 2556 โดยราคาเสนอซื้อจะเป็นราคาเดียวกันกับราคาที่บริษัทจะได้มาที่ 787 บาทต่อหุ้น